Úradný vestník L 307 , 24/11/2001 S. 0020 - 0021



Rozhodnutie Komisie z 22. novembra 2001, ktorým sa mení a dopĺňa rozhodnutie 95/454/ES, ktorým sa ustanovujú osobitné podmienky dovozu produktov rybolovu a akvakultúry s pôvodom v Kórejskej republike (oznámené pod číslom dokumentu C(2001) 3692) (Text s významom pre EHP) (2001/818/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/493/EHS z 22. júla 1991, ktorou sa stanovujú veterinárne podmienky produkcie produktov rybolovu a ich uvádzania na trh [1], naposledy zmenenú a doplnenú smernicou 97/79/ES [2], najmä na jej článok 11 ods. 5, keďže: (1) Príloha A k rozhodnutiu Komisie 95/454/ES z 23. októbra 1995, ktorým sa stanovujú osobitné podmienky dovozu produktov rybolovu a akvakultúry s pôvodom v Kórejskej republike [3], naposledy zmenenému a doplnenému rozhodnutím 2001/641/ES [4], ustanovuje vzor zdravotného certifikátu pre produkty rybolovu a akvakultúry s pôvodom v Kórejskej republike, ktoré sú určené na vývoz do Európskeho spoločenstva. (2) Rozhodnutím Komisie 95/453/ES z 23. októbra 1995, ktorým sa ustanovujú osobitné podmienky dovozu lastúrnikov, ostnokožcov, plášťovcov a morských ulitníkov s pôvodom v Kórejskej republike [5], naposledy zmeneným a doplneným rozhodnutím 2001/676/ES [6], sa povoľuje dovoz mrazených a spracovaných lastúrnikov, ostnokožcov, plášťovcov a morských ulitníkov z Kórejskej republiky. Je preto potrebné doplniť príslušné podmienky pre lastúrniky do zdravotného potvrdenia zdravotného certifikátu ustanoveného v rozhodnutí 95/454/ES. (3) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Rozhodnutie 95/454/ES sa mení takto: Bod IV prílohy A sa nahrádza takto: "IV. Zdravotné potvrdenie Úradný inšpektor týmto potvrdzuje, že uvedené výrobky rybolovu a akvakultúry: 1. boli chytené a manipulovalo sa s nimi na palube rybárskych plavidiel v súlade s hygienickými predpismi stanovenými v smernici 92/48/EHS; 2. boli vylodené, manipulovalo sa s nimi a prípadne boli zabalené, pripravené, spracované, zmrazené, rozmrazené a uskladnené hygienickým spôsobom v súlade s požiadavkami stanovenými v kapitolách II, III a IV prílohy k smernici 91/493/EHS; 3. podrobili sa zdravotnej kontrole v súlade s kapitolou V prílohy k smernici 91/493/EHS; 4. sú zabalené, označené, uskladnené a prepravené v súlade s kapitolami VI, VII a VIII prílohy k smernici 91/493/EHS; 5. nepatria k jedovatým druhom alebo druhom obsahujúcim biotoxíny; 6. sa úspešne podrobili organoleptickej, parazitologickej, chemickej a mikrobiologickej kontrole stanovenej pre určité kategórie produktov rybolovu smernicou 91/493/EHS a vo vykonávacích rozhodnutiach k nej; 7. v prípade, že ide o zmrazené alebo spracované lastúrniky, lastúrniky boli získané zo schválenej produkčnej oblasti ustanovenej prílohou k rozhodnutiu 95/453/ES z 23. októbra 1995, ktorým sa ustanovujú osobitné podmienky dovozu lastúrnikov, ostnokožcov, plášťovcov a morských ulitníkov s pôvodom v Kórejskej republike. Podpísaný úradný inšpektor týmto vyhlasuje, že sú mu známe ustanovenia smerníc 91/492/EHS, 91/493/EHS a 92/48/EHS a rozhodnutí 95/453/ES a 95/454/ES." Článok 2 Toto rozhodnutie sa začne uplatňovať 45 dní odo dňa jeho uverejnenia v Úradnom vestníku Európskych spoločenstiev. Článok 3 Toto rozhodnutie je adresované členským štátom. V Bruseli 22. novembra 2001 Za Komisiu David Byrne člen Komisie [1] Ú. v. ES L 268, 24.9.1991, s. 15. [2] Ú. v. ES L 24, 30.1.1998, s. 31. [3] Ú. v. ES L 264, 7.11.1995, s. 37. [4] Ú. v. ES L 224, 21.8.2001, s. 10. [5] Ú. v. ES L 264, 7.11.1995, s. 35. [6] Ú. v. ES L 18, 5.9.2001, s. 18. --------------------------------------------------